钦定古今图书集成/历象汇编/庶征典/第140卷 > 《管窥辑要》 > 晋
## 钦定古今图书集成/历象汇编/庶征典/第140卷 > 《管窥辑要》 > 晋

### 武帝泰始二年吴丹阳有妇人化为鼋

按《晋书武帝本纪》，不载。　按《五行志》，“孙皓宝鼎元年，
丹阳宣骞母年八十，因浴化为鼋，兄弟闭户卫之。掘
堂作大坎，寔水其中。鼋入坎游戏一二日，恒延颈外
望。伺户小开，便轮转自跃入远潭，遂不复还。与汉灵
帝时黄氏母同事，吴亡之象也。”

泰始五年，元城人生角。

按《晋书。武帝本纪》。不载。　按《五行志》。“泰始五年。元城
人年七十生角。殆赵王伦篡乱之象也。”

### 咸宁二年琅琊人颜畿死久复活

按《晋书武帝本纪》，不载。　按《五行志》，咸宁二年十二
月，琅琊人颜畿死，棺敛已久。家人咸梦畿谓己曰：“我
当复生，可急开棺。”遂出之。渐能饮食屈伸视瞻，不能
行语。二年复死。京房《易传》曰：“至阴为阳，下人为上，厥
妖人死复生。”其后刘元海、石勒僭逆，遂亡晋室。下为
上之应也。

### 惠帝元康 年有女子化为男梁国女子死而复活杜锡家婢葬十年复活

按《晋书惠帝本纪》，不载。　按《五行志》：“惠帝元康中，安
丰有女子周世宁。年八岁渐化为男。至十七八而气
性成。”京房《易传》曰：“女子化为丈夫。兹谓阴昌，贱人为
王。”此亦刘元海、石勒荡覆天下之妖也。　又按志：“元
康中，梁国女子许嫁，已受礼娉。寻而其夫戍长安，经
年不归。女家更以适人。女不乐行，其父母逼强，不得
已而”去，寻得病亡。其后夫还，问其女所在，其家具说
之。其夫径至女墓，不胜哀情，便发冢开棺，女遂活，因
与俱归。后婿闻知，诣官争之，所在不能决。秘书郎王
导议曰：“此是非常事，不得以常理断之，宜还前夫。”朝
廷从其议。　又按《志》，惠帝世，杜锡家葬而婢误不得
出。后十年，开冢祔葬，而婢尚生，始知瞑，有顷渐觉，问
之，自谓“再宿耳。”初，婢之埋年十五六，及开冢更生，犹
十五六也。嫁之有子。

### 永宁元年襄城小儿八岁发体悉白

体悉白，颇能卜于洪范。”“白，祥也。”

### 太安元年有人入云龙门殿前再拜

按《晋书惠帝本纪》，不载。　按《五行志》，太安元年四月
癸酉，有人自云龙门入殿前，北面再拜曰：“我当作中
书监。”即收斩之。干宝以为禁庭尊秘之处，今贱人径
入而门卫不觉者，宫室将虚而下人逾上之妖也。是
后帝北迁邺，又迁长安，宫阙遂空焉。

### 光熙元年会稽京洛有人具男女两体

按：《晋书惠帝本纪》，不载。　按《五行志》：“光熙元年，会稽
谢真生子，头大而有发，两跖反向上，有男女两体，生
便作丈夫声，经一日死。此皇之不极，下人伐上之痾，
于是诸王有僭乱之象也。”　又按志，“惠帝世，京洛有
人，兼男女体，亦能两用人道，而性尤淫，此乱气所生。”
自咸宁、太康之后，男宠大兴，甚于女色，士大夫莫不
尚之，天下相仿效，或至夫妇离绝，多生怨旷。故“男女
气乱”，而《妖形》之作也。

### 怀帝永嘉元年吴郡人生子鸟头马足

按《晋书怀帝本纪》，不载。　按《五行志》，“永嘉元年，吴郡
吴县万详婢生子，鸟头，两足，马蹄，一手，无毛，尾黄色，
大如枕。”此亦人妖乱之象也。

永嘉五年，枹䍐人生一龙一女一鹅。
按《晋书怀帝本纪》，不载。　按《五行志》，五年五月，枹䍐
令严根妓产一龙一女一鹅。京房《易传》曰：“人生他物，
非人所见者，皆为天下大兵。”是时帝承惠皇之后，四
海沸腾，寻而陷于平阳，为逆贼所害。此其征也。

### 愍帝建兴三年刘聪伪后刘氏产一蛇一兽

按：《晋书愍帝本纪》，不载　按《五行志》，“刘聪伪建元元
年正月，平阳地震。其崇明观陷为池，水赤如血，赤气
至天，有赤龙奋迅而去。龙形委蛇，其光照地，落于平
阳北十里。视之则肉，臭闻于平阳，长三十步，广二十
七步。肉旁常有哭声，昼夜不止。数日，聪后刘氏产一
蛇一兽，各害人而走。寻之不得，顷之见于陨肉之旁。
是”时，刘聪纳刘殷三女，并为其后。天戒若曰，聪既自
称刘姓，三后又俱刘氏，逆骨肉之纲，乱人伦之则。《陨
肉》诸妖，其眚亦大。俄而刘氏死，哭声自绝矣。

建兴四年，新蔡人生二女，腹心相合。

按《晋书愍帝本纪》，不载。　按《五行志》，“建兴四年，新蔡
县吏任侨妻产二女，腹与心相合，自胸以上，脐以下
各分。此盖天下未一之妖也。”时内史吕会上言：“按《瑞
应图》，异根同体谓之连理，异亩同颖谓之嘉禾。草木
之异，犹以为瑞。今二人同心，《易》称‘二人同心，其利断
金’。盖四海同心之瑞也。”时皆哂之。俄而四海分崩，帝
亦“沦没。”

### 元帝太兴 年有女子阴生于腹又有女子阴生于首

按《晋书元帝本纪》，不载。　按《五行志》：“太兴初，有女子，
其阴在腹，当脐下，自中国来，至江东，其性淫而不产。
又有女子阴在首，渡在扬州，性亦淫。”京房《易妖》曰：“人
生子，阴在首，天下大乱。在腹，天下有事；在背，天下无
后。”于时王敦据上流，将欲为乱，是其征。

太兴三年，有人生女，鼻目在项，手足如鸟爪。

按《晋书元帝本纪》，不载。　按《五行志》，“三年十二月，尚
书驺谢平妻生女，堕地，濞濞有声，须臾便死。鼻目皆
在项上，面处如项，有口齿，都连为一。胸如鳖，手足爪
如鸟，爪皆下勾。”此亦人生他物，非人所见者。后二年
有石头之败。

### 明帝太宁二年丹阳女人死三日复生

按《晋书。明帝本纪》。不载。　按《五行志》。“太宁二年七月。
丹阳江宁侯纪妻死。经三日复生。”

### 成帝咸康五年下邳有女子自言当母天下

按：《晋书成帝本纪》，不载。　按《五行志》，“咸康五年四月，
下邳民王和侨居暨阳，息女可年二十，自云上天来
还，得征瑞印绶，当母天下。晋陵太守以为妖，收付狱。
至十一月，有人持柘杖绛衣，诣止车门口，列为圣人，
使求见天子。门侯受辞，辞称姓吕名赐。其言：‘王和女
可右足下有七星，星皆有毛，长七寸，天今命可为天
下母’。”奏闻，即伏诛，并下晋陵诛可。

### 康帝建元二年营卒女子足文有天下之母字

按《晋书康帝本纪》，不载。　按《五行志》，“建元二年十月，
卫将军营督过望所领兵陈渎女台，有文在其足，曰：
‘天下之母，炙之愈明。京都喧哗，有司收系以闻。俄自
建康县狱亡去’。”明年帝崩，献后临朝。此其祥也。

### 孝武帝宁康 年女子化为丈夫

按《晋书。孝武帝本纪》。不载。　按《五行志》。“宁康初。南郡
州陵女唐氏渐化为丈夫。”

### 安帝义熙七年无锡小儿暴长八尺

按《晋书。安帝本纪》，不载。　按《五行志》，“义熙七年，无锡
人赵未，年八岁。一旦暴长八尺，髭须蔚然，三日而死。
义熙　年，东阳女儿埋土中复活。”

按《晋书。安帝本纪》，不载。　按《五行志》，“义熙中，东阳人莫氏生女，不养，埋之，数日，于土中啼，取养，遂活。”
义熙十　年，豫章人生二阳道。

按《晋书安帝本纪》。不载。　按《五行志》，“义熙末，豫章平
人有二阳道重累生。”

### 恭帝元熙元年建安人具男女体

按《晋书恭帝本纪》，不载。　按《五行志》，恭帝元熙元年，
建安人阳道无头，正平本下作“女人形体。”